辱包文化

辱包文化，有時又用普通話諧音寫做乳包文化，係中國網民攞中共總書記習近平嚟惡搞、諷刺、侮辱同恥笑嘅網絡迷因，字面意思即係侮辱包子。包用嚟代表習近平，源於2013年嘅習包子事件，呢事件令習近平被改花名叫「包子帝」或者「習包子」。惡搞、諷刺、侮辱習近平嘅作品被稱做「乳製品」。

目前辱包文化嘅主流組織有乳透社同墻國蛙蛤蛤。

相關事件
習近平曾經喺2013年去到北京西城區嘅慶豐包子鋪食包做親民騷，加上佢上台之後大搞集權統治，所以有網民用「慶豐帝」、「習包子」等詞語代表習近平。

由於習近平嗰樣被認為同迪士尼經典卡通角色小熊維尼相似，2017年網絡上開始出現相關惡搞，「小熊維尼」、「維尼熊」等隨即成為新嘅敏感詞。喺微信、新浪微博上面輸入「小熊維尼」，雖然仍然睇到相關文章，但如果要喺微博上面評論，輸入呢四個字就會出現評論失敗嘅訊息，並且微信上面嘅「小熊維尼友情系列」表情圖片被落架。與此同時，YouTube上面出現大量關於習近平嘅惡搞影片。

2019年12月，喺中國問答網站知乎上面，有網友問：「細頸瓶點樣洗」，發音類同「習近平」，被知乎以「違反網絡相關法律規範」而剷除，之後網上出現相關創作。

2020年，部分中國網民因為唔滿意習近平喺武漢肺炎大爆發之後嘅縮沙表現，開始喺社交平台轉發「翠」呢個漢字，含義係呢個字嘅拆解：「习卒」或者「习二卒」，又有人叫佢「习卒习」，發音類似「習主席」。新浪微博上面甚至一度出現「每日祈翠超話」，唔少網民因為轉發或者參與呢個話題搞到賬號被封鎖。

2022年，墻國蛙蛤蛤一個成員話俾美國之音聽，佢嘅telegram群入面先後有10個成員被公安機關傳召問話。

習近平負面稱呼
對習近平嘅爭議

習近平